България спомогна за реконструкцията на училището в Църналево и зарадва децата от област Гора с подаръци

По проект финансиран от Програмата на правителството на Република България за подкрепа на организациите на българските общности в чужбина, Дружеството „Българите в Албания“ – гр. Елбасан, със съдействието на посолството на Република България в Тирана и Община Кукъс осъществи реконструкция на материалната база на училището в с. Църналево. С цел подобряване условията за живот и обучение на децата бяха подменени вратите и прозорците на училището, бяха закупени нови печки за отопление и подови настилки за детската градина. За подпомагане на учебния процес бе предоставено съвременно мултифункционално устройство.

Откриването на реновираното училище беше използвано и за раздаване на подаръчни комплекти за 650 деца от региона на Кукъска Гора в рамките на станалата традиционна инициатива „Коледа и Нова година по български“. Всяко дете получи и лакомства от България.

Снимки: Посолство Тирана